
**Republika Hrvatska**


**Grad Zagreb**

**Gradonačelnik**

na temelju Pravilnika o uvjetima, kriterijima i postupcima za odobravanje dodjele potpora inovatorima radi pripreme inovacija za poduzetničko korištenje

(Službeni glasnik Grada Zagreba 10/19) raspisuje



****

**Javni natječaj**

**za dodjelu potpora inovatorima koji razvijaju inovacije**

**za poduzetničko korištenje**

**I. PREDMET JAVNOG NATJEČAJA**

Predmet ovog javnog natječaja je dodjela bespovratnih potpora Grada Zagreba za provedbu Programa poticanja razvoja obrta, malog i srednjeg poduzetništva u Gradu Zagrebu 2019. – 2023. (Službeni glasnik Grada Zagreba 6/19) u dijelu povezanom s Mjerom 2.1. Potpore inovatorima koji razvijaju i promoviraju inovacije za poduzetničko korištenje.

**II. KORISNICI POTPORA**

Korisnici potpora mogu biti:

* obrti;
* djelatnosti slobodnih zanimanja;
* mikro, mala i srednja trgovačka društva, ustanove u vlasništvu fizičkih osoba i zadruge.

Potpore se dodjeljuju inovatorima koji su podnositelji zahtjeva za zaštitu industrijskog vlasništva ili nositelji prava industrijskog vlasništva i koji razvijaju inovacije za poduzetničko korištenje sa sjedištem na području grada Zagreba.

**III. NAMJENA KORIŠTENJA POTPORA**

Potpore se odobravaju za:

* stjecanje zaštite industrijskog vlasništva u zemlji i inozemstvu;
* razvoj i tehničko-tehnološku obradu inovacija;
* sufinanciranje promidžbenih aktivnosti;
* sufinanciranje analize tržišta.

Potpore se neće odobriti za inovacije:

* za koje nije pokrenut postupak zaštite industrijskog vlasništva ili u slučaju da je postupak pokrenut, ali je rješenjem Državnog zavoda za intelektualno vlasništvo prijava odbačena ili je odbijen zahtjev za zaštitu industrijskog vlasništva;
* za koje je potpora za istu namjenu već bila odobrena;
* koje su razvijene do razine gotovog proizvoda i koje se na tržištu nalaze u velikim serijama;
* po isteku pet ili više godina od zadnje odobrene potpore za tu inovaciju;
* za koje je dodijeljeno manje od 15 (petnaest) bodova.

**IV. KRITERIJI ZA ODOBRAVANJE POTPORA**

Izbor inovacija za koje će se odobriti potpore obavlja se prema sljedećim kriterijima:

* ocjena dokumentacije za zaštitu industrijskog vlasništva;
* pokazatelji izgleda za komercijalizaciju inovacije;
* osvojene nagrade i priznanja na domaćim i inozemnim izložbama inovacija;
* ekološka podobnost i energetska prihvatljivost inovacije;
* tehnička složenost inovacije;
* pripadnost ciljnoj skupini (žena, mladi do 30 godina, osoba s invaliditetom, pripadnik romske nacionalne manjine).

**V. VISINA POTPORE**

Pojedinačni iznos potpore koju korisnici ostvaruju temeljem navedenih kriterija izračunava se umnoškom ukupnog broja bodova i vrijednosti boda, odnosno najviše do traženog iznosa potpore. Vrijednost boda predstavlja odnos ukupno osiguranih sredstava u proračunskoj godini i ukupnog broja bodova.

Najniži pojedinačni iznos potpore je 10.000,00 kuna odnosno 1.327,23 eura, a najviši 40.000,00 kuna odnosno 5.308,91 eura (fiksni tečaj konverzije kune u euro: 1 euro = 7,53450 kuna).

Potpore se dodjeljuju za godinu za koju je natječaj raspisan.

Pojedinom korisniku potpora se može dodijeliti samo za jednu inovaciju u istoj kalendarskoj godini.

Sredstva za iznos poreza na dodanu vrijednost dužan je osigurati korisnik potpore.

Odobrene i dodijeljene potpore na temelju ovog natječaja smatraju se potporama male vrijednosti.

**VI. SADRŽAJ ZAHTJEVA ZA DODJELU POTPORA**

Uz zahtjev za dodjelu potpora inovatorima prilaže se sljedeća **obavezna** dokumentacija:

* preslika registracije pravne osobe;
* dokaz iz kojeg je vidljiv udio vlasništva u pravnoj osobi ukoliko pravna osoba ima više osnivača;
* dokaz o zatraženoj ili dodijeljenoj zaštiti industrijskog vlasništva;
* ponuda ili račun (s dokazom za plaćanje) davatelja usluge i/ili dobavljača za svaku pojedinu namjenu za koju se traži potpora;
* opis tehničkog rješenja, namjene, načina i mjesta primjene inovacije;
* pisana izjava o korištenim potporama male vrijednosti;
* pisana izjava o korištenim potporama male vrijednosti povezanih društava;
* potvrda nadležne porezne uprave o nepostojanju duga prema državnom proračunu (original ili elektronički zapis ne stariji od 30 dana od dana podnošenja zahtjeva);
* potvrda trgovačkog društva Gradsko stambeno komunalno gospodarstvo d.o.o., Zagreb, Savska cesta 1, o nepostojanju duga s osnove komunalnih usluga, zakupa i najma (original ne stariji od 30 dana od dana podnošenja zahtjeva);
* preslika ugovora o otvaranju poslovnog računa (IBAN transakcijski račun);
* BON – 2 ili SOL -2 ne stariji od 30 dana od dana podnošenja zahtjeva;
* financijska izviješća (osim onih podnositelja zahtjeva koji su osnovani u godini kada se raspisuje natječaj):

Ako je podnositelj zahtjeva za dodjelu potpora **trgovačko društvo, zadruga, ustanova**

**ili obrt koji vodi dvojno knjigovodstvo potrebno je priložiti**:

* bilanca i račun dobiti i gubitka za 2021.;

Ako je podnositelj zahtjeva za dodjelu potpora **obrt ili slobodno zanimanje potrebno**

**je priložiti**:

* prijava poreza na dohodak te primici i izdaci za 2021.;
* izvješće o paušalnom dohotku od samostalne djelatnosti i uplaćenom paušalnom porezu na dohodak i prirezu poreza na dohodak za 2021. za obrte koji porez na dohodak od samostalne djelatnosti plaćaju u paušalnom iznosu.

Uz obaveznu dokumentaciju podnositelj Zahtjeva prilaže i sljedeću dokumentaciju ako

istu ima:

* dokaz o izrađenoj analizi tržišta;
* pokazatelji o izgledima tržišne realizacije inovacije i uspjeha komercijalizacije ranijih inovacija;
* preslika priznanja, diploma i nagrada dodijeljenih na domaćim i inozemnim izložbama/sajmovima;
* dokaz o provedenom ispitivanju i sukladnosti s hrvatskim normama ili normama EU;
* dokaz o pravu na korištenje patenta.

Kao dokaz o pripadnosti pojedinoj ciljnoj skupini (žena, mladi do 30 godina, osoba s invaliditetom, pripadnik romske nacionalne manjine) prilaže se preslika osobne iskaznice, izjava o pripadnosti romskoj nacionalnoj manjini, preslika rješenja nadležne ustanove za osobe s invaliditetom.

**VII. ROK I MJESTO PODNOŠENJA ZAHTJEVA**

Zahtjevi za dodjelu potpora inovatorima mogu se podnositi u roku 30 dana od dana objave ovoga javnog natječaja na internetskoj stranici Grada Zagreba ([www.zagreb.hr](http://www.zagreb.hr)) i Zagrebačkog inovacijskog centra d.o.o. ([www.zicer.hr](http://www.zicer.hr) i [www.plaviured.hr](http://www.plaviured.hr)).

Zahtjev za dodjelu potpora inovatorima, s pripadajućom dokumentacijom, dostavlja se preporučenom pošiljkom ili osobno na adresu Zagrebačkog inovacijskog centra d.o.o. Avenija Dubrovnik 15 (paviljon 12, I kat) Zagreb, s naznakom “Javni natječaj za dodjelu potpora inovatorima koji razvijaju inovacije za poduzetničko korištenje”.

Podnositelje zahtjeva onih što su nepotpuni i nepravovremeni, onih što nisu podneseni na propisan način, onih koji ne ispunjavaju uvjete, Savjet će pisano obavijestiti o neuvrštavanju na Listu.

Obrazac zahtjeva za dodjelu potpora inovatorima nalazi se na internetskoj stranici Grada Zagreba i Zagrebačkog inovacijskog centra d.o.o. ([www.zagreb.hr](http://www.zagreb.hr) i [www.zicer.hr](http://www.zicer.hr) i [www.plaviured.hr](http://www.plaviured.hr)).

**VIII. ROK I NAČIN OBJAVE REZULTATA JAVNOG NATJEČAJA**

Gradonačelnik će na prijedlog Savjeta za potpore inovatorima utvrditi listu inovatora za dodjelu potpora i odobriti iznose potpora.

Svi podnositelji zahtjeva bit će obaviješteni o rezultatima natječaja u roku od 60 dana od dana zaključenja natječaja.

Rezultati ovog javnog natječaja bit će objavljeni na internetskoj stranici Grada Zagreba i Zagrebačkog inovacijskog centra d.o.o. ([www.zagreb.hr](http://www.zagreb.hr) i [www.zicer.hr](http://www.zicer.hr) i [www.plaviured.hr](http://www.plaviured.hr)).

**IX. SKLAPANJE UGOVORA**

Potpore inovatorima će se realizirati na temelju ugovora o korištenju potpora što ga sklapaju Zagrebački inovacijski centar d.o.o. i korisnik potpore. Prilikom sklapanja ugovora korisnik potpore prilaže solemniziranu bjanko zadužnicu za dužnika i jamca platca kao sredstvo osiguranja u slučaju nenamjenskog korištenja potpore ili u slučaju nepridržavanja obveza iz ugovora.

KLASA: 306-02/22-02/33

URBROJ: 251-06-12/003-22-4